text: eksploration
  
  publiceret: 2009-01-30 09:42:46+01:00
  Eksploration, (af lat. exploratio, af explorare 'undersøge, udforske'), udforskning, i lægelig sammenhæng en undersøgelse foretaget gennem legemets naturlige åbninger. Oftest drejer det sig om endetarmsundersøgelse (rektaleksploration) eller skedeundersøgelse (vaginaleksploration). Med en gummihandske på fører lægen ved eksplorationen en finger ind og undersøger, om der kan påvises fx ømhed eller hævelse som tegn på en betændelse eller en svulst.